Til hvers er bókum gefnar stjörnur , á að gefa stjörnur og þá hve margar ? Stjörnugjöf bóka í íslenskri bókaumfjöllun hefur þróast í hið almenna fimm stjörnu kerfi eins og sjá má víða á síðum sem fjalla um bækur ( og ferðaþjónustu , sbr. TripAdvisor ) . Íslenska útgáfan hefur þróast yfir í 1 - 10 einkunnaskalann því hér er venja að gefa hálfar stjörnur einnig . Ég hef velt því fyrir mér hvort ekki væri betra að nota þriggja stjörnu kerfi , eins og ég man eftir frá því ég bjó í Frakklandi á síðustu öld . Þá fletti maður upp í Pariscope til að athuga með bíómynd eða leikhús og blaðið birti lista yfir stjörnugjafir helstu fjölmiðla . Mér fannst yfirleitt mest mark takandi á Le Nouvel Observateur , blaðið gaf bíómyndum mjög sjaldan þrjár stjörnur , man þó að bíómyndin Amadeus fékk þrjár þegar hún var frumsýnd í París . Mig minnir að kerfið hafi reyndar einnig innihaldið hauskúpu sem var þá fyrir eitthvað sem var svo lélegt að það var ekki þess virði að lesa eða sjá . Þriggja stjörnu kerfið þvingar gagnrýnendur til að íhuga betur hvort þeir ætli að velja eina , tvær eða þrjár stjörnur : Ein þýðir þá að bókin sé þess virði að lesa , gott byrjendaverk eða áhugaverð bók ; tvær stjörnur að bókin sé mjög góð og mælt með lestri , og þrjár stjörnur eru þá fyrir eitthvað sem er framúrskarandi , markar tímamót . Engin bók verðskuldar hauskúpu .